**

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**REPUBLIKA HRVATSKA**

**OPĆINA PODSTRANA**

**OPĆINSKO VIJEĆE**

**PREDMET:** Prijedlog Odluke o izvršenju Proračuna Općine Podstrana za 2023. godinu

**PRAVNI TEMELJ:** Zakon o proračunu

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Načelnik Općine Podstrana

**STRUČNA OBRADA:** Upravni odjel za proračun i financije

**OBRAZLOŽENJE:**

Temeljem članka 18. Zakona o proračunu (NN 144/21), načelnik Općine Podstrana dostavlja Prijedlog Odluke o izvršenju Proračuna Općine Podstrana za 2023. godinu.

Na temelju članka 18. Zakona o proračunu ( Narodne novine broj 144/21) i članka 30. stavak 5. Statuta općine Podstrana (Službeni glasnik Općine Podstrana broj 7/21, 21/21), Općinsko vijeće Općine Podstrana na 13. sjednici, održanoj dana 15. prosinca 2022. godine, donosi

**ODLUKA  
o izvršavanju Proračuna Općine Podstrana za 2023. godinu**

**I. OPĆE ODREDBE**

**Članak 1.**

Ovom se Odlukom utvrđuje struktura prihoda i primitaka te rashoda i izdataka Proračuna Općine Podstrana za 2023. godinu (u daljnjem tekstu: Proračun), njegovo izvršavanje, opseg zaduživanja i jamstava Općine Podstrana (u daljnjem tekstu: Općina), upravljanje dugom te financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, ovlasti načelnika Općine Podstrana (u daljnjem tekstu: Načelnik) u izvršavanju Proračuna, te druga pitanja u svezi s izvršavanjem Proračuna.

**Članak 2.**

Korisnici Proračuna u smislu ove Odluke su proračunski korisnici i ostali korisnici Proračuna – pravne osobe i fizičke osobe kojima se osiguravaju sredstva za realizaciju pojedinog projekta i provođenja aktivnosti.

**Članak 3.**

Proračun se sastoji od Općeg i Posebnog dijela te obrazloženja Proračuna.

Opći dio Proračuna čini Račun prihoda i rashoda i Račun financiranja te obrazloženja prihoda i rashoda, primitaka i izdataka.

Posebni dio Proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata te obrazloženja istih.

Plan razvojnih programa za razdoblje 2023. do 2025. godine sadrži ciljeve i prioritete razvoja povezane s programskom i organizacijskom klasifikacijom Proračuna.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

Prihode poslovanja čine prihodi od poreza, pomoći, prihodi od imovine, prihodi od pristojbi i naknada, prihodi po posebnim propisima, prihodi od prodaje proizvoda i robe, pruženih usluga, prihodi od donacija, kazne, upravne mjere i ostali prihodi.

Prihode od prodaje nefinancijske imovine čine prihodi od prodaje neproizvedene imovine i prihodi od prodaje proizvedene dugotrajne imovine.

Rashode poslovanja čine rashodi za zaposlene, materijalni rashodi, financijski rashodi, subvencije, pomoći, naknade, te ostali rashodi u skladu sa zakonima, odlukama i drugim propisima.

Rashode za nabavu nefinancijske imovine čine rashodi za nabavu neproizvedene dugotrajne imovine, rashodi za nabavu proizvedene dugotrajne imovine i rashodi za dodatna ulaganja u nefinancijsku imovinu.

U Računu financiranja iskazani su primici od financijske imovine i zaduživanja, te svi izdaci za financijsku imovinu i otplatu kredita i zajmova.

Prihode Proračuna čine i svi prihodi i primici uplaćeni u korist računa Proračuna.

**II. IZVRŠAVANJE PRORAČUNA**

**Članak 4.**

Proračunska sredstva koristit će se samo za namjene utvrđene u Proračunu.

Proračunski korisnici mogu preuzeti obveze na teret Proračuna samo do visine i za namjene utvrđene u Posebnom dijelu Proračuna.

Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

Iznimno od odredbe stavka 3. ovoga članka načelnik može odlučiti da se pojedini rashodi i izdaci, u slučaju nepravovremene naplate namjenskih prihoda i primitaka, pokrivaju i na teret ostalih proračunskih prihoda, a najviše do visine planiranih iznosa.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu, a do visine uplaćenih odnosno prenesenih sredstava.

Uplaćene i prenesene, a neplanirane pomoći, donacije, prihodi za posebne namjene i namjenski primici od zaduživanja, mogu se koristiti prema naknadno utvrđenim aktivnostima i/ili projektima u Proračunu, uz prethodnu suglasnost načelnika.

Namjenski prihodi i primici koji ne budu iskorišteni u ovoj proračunskoj godini prenose se u narednu proračunsku godinu.

Sredstva za pokroviteljstva, te za aktivnosti i projekte koja se izvršavaju kao subvencije, donacije i pomoći pojedinom korisniku, raspoređuje načelnik ako krajnji korisnik nije utvrđen u Posebnom dijelu Proračuna, programu javnih potreba ili drugom aktu Općinskog vijeća Općine Podstrana (u daljnjem tekstu: Općinsko vijeće).

**Članak 5.**

Upravni odjel za proračun i financije obvezan je u roku od osam dana od dana donošenja Proračuna izvijestiti sva tijela općinske uprave o odobrenim sredstvima u Proračunu, a tijela općinske uprave obvezna su izvijestiti o istom krajnje korisnike za koje su određena kao nositelji sredstava u Posebnom dijelu Proračuna.

**Članak 6.**

Za planiranje i izvršavanje Proračuna u cjelini, odgovoran je općinski načelnik.

Odgovornost za izvršavanje Proračuna podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava, te za utvrđivanje prava naplate i izdavanje naloga za naplatu u korist proračunskih sredstava.

**III. PRORAČUNSKA ZALIHA**

**Članak 7.**

U Proračunu su planirana sredstva proračunske zalihe u iznosu od 100.000,00 kuna, koja će se koristiti za namjene sukladno Zakonu o proračunu.

O korištenju sredstava proračunske zalihe odlučuje općinski načelnik.

Sredstva proračunske zalihe ne mogu se koristiti za pozajmljivanje.

**IV. PRIHODI PRORAČUNA**

**Članak 8.**

U Proračunu se planiraju svi prihodi koje sukladno pozitivnim propisima ostvaruju tijela općinske uprave, kao i vlastiti i namjenski prihodi i primici koje ostvaruju proračunski korisnici Općine Podstrana.

Prihodi što ih tijela općinske uprave ostvare obavljanjem djelatnosti, prihod su Proračuna i uplaćuju se na račun Proračuna.

Tijela općinske uprave odgovorna su za prikupljanje proračunskih prihoda, za potpunu i pravodobnu naplatu prihoda u skladu sa zakonima i propisima donesenim na temelju zakona, te za izvršavanje rashoda sukladno planiranim iznosima i namjenama.

Proračunski korisnici - ustanove Općine Podstrana odgovorne su za naplatu vlastitih i namjenskih prihoda, te za izvršavanje rashoda sukladno planiranim iznosima i namjenama.

Vlastiti i namjenski prihodi iz stavka 4. ovoga članka prihodi su Proračuna i uplaćuju se na račun Proračuna.

Odredba stavka 5. ovoga članka ne odnosi se na vlastite i namjenske prihode proračunskog korisnika Javna vatrogasna postrojba Općine Podstrana, koji prihodi se uplaćuju i izvršavaju preko njenog računa.

**V. ISPLATA SREDSTAVA IZ PRORAČUNA**

**Članak 9.**

Proračun se izvršava preko jedinstvenog računa – računa Proračuna Općine za sva tijela općinske uprave.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Ugovori o nabavi robe, radova i usluga sklapaju se na način i po postupku propisanim Zakonom o javnoj nabavi, odnosno aktom kojeg donosi općinski načelnik, ovisno o procijenjenoj vrijednosti nabave.

Pročelnik upravnog tijela, odnosno osoba na koju je to pravo preneseno, mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave.

Odobrenje za isplatu iz Proračuna izdaje načelnik općine.

**Članak 10.**

Ugovor o kapitalnoj donaciji mora sadržavati odredbu prema kojoj će se odobrena sredstva doznačiti korisniku tek po predočenim dokazima o njihovom namjenskom korištenju (ugovor s izvođačem/dobavljačem, račun i situacija).

Ugovor o tekućoj pomoći, tekućoj donaciji, subvenciji i kapitalnoj pomoći može se izvršavati bez ispunjenja uvjeta iz stavka 1. ovoga članka, s time da je korisnik po dovršetku projekta odnosno najkasnije do 31. siječnja slijedeće proračunske godine dužan upravnom tijelu dostaviti izvještaj o utrošenim sredstvima.

**Članak 11.**

Aktivnosti i projekti financirani iz sredstava Europske unije, te kapitalni projekti, koji nisu izvršeni do kraja 2022. godine, mogu se prenijeti i izvršavati u 2023. godini, pod uvjetom da su proračunska sredstva, koja su za njihovu provedbu bila osigurana u Proračunu Općine Podstrana za 2022. godinu, na kraju 2022. godine ostala neizvršena ili izvršena u iznosu manjem od planiranog.

Prenesene aktivnosti i projekti iz stavka 1. ovoga članka mogu se izvršavati u 2023. godini uz suglasnost općinskog načelnika.

**Članak 12.**

Osnovica za obračun plaća službenika i namještenika Općine utvrđuje se Odlukom o određivanju osnovnice za obračun plaće službenika i namještenika Općine Podstrana odlukom načelnika, u suglasnosti s propisima.

Koeficijente za obračun plaća službenika i namještenika Općine utvrđuje Općinsko vijeće Odlukom o koeficijentima za obračun plaće službenika i namještenika, na prijedlog načelnika.

Osnovicu i koeficijente za obračun plaće načelnika i zamjenika načelnika koji svoju dužnost obavljaju profesionalno, te visinu naknade za rad načelnika i zamjenika načelnika koji svoju dužnost obavljaju volonterski, utvrđuje Općinsko vijeće aktom.

**Članak 13.**

Sredstva za rad političkih stranaka zastupljenih u Općinskom vijeću, naknade troškova za rad članova općinskog vijeća, isplaćivat će se temeljem odluka Općinskog vijeća.

**Članak 14.**

Pogrešno ili više uplaćeni prihodi u Proračun, vraćaju se uplatiteljima na teret tih prihoda. Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna.

Rješenje o povratu sredstava donosi Upravni odjel za proračun i financije na temelju dokumentiranog zahtjeva kojeg potpisuje pročelnik upravnog odjela u čijoj nadležnosti je naplata tih prihoda, odnosno osoba koju on ovlasti.

**Članak 15.**

Instrumente osiguranja plaćanja, kojima se na teret Proračuna stvaraju obveze, izdaje Upravni odjel za proračun i financije, a potpisuje općinski načelnik.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Upravnom odjelu za proračun i financije.

Evidenciju izdanih i primljenih instrumenata osiguranja plaćanja vodi Upravni odjel za proračun i financije.

**VI. POVRAT SREDSTAVA U PRORAČUN**

**Članak 16.**

Ako se naknadno utvrdi da je isplata sredstava iz Proračuna bila nezakonita i/ili neopravdana, proračunski korisnik mora odmah zahtijevati povrat proračunskih sredstava u Proračun.

**VII. UPRAVLJANJE FINANCIJSKOM IMOVINOM**

**Članak 17.**

Raspoloživim novčanim sredstvima na računu Proračuna upravlja općinski načelnik.

Raspoloživa novčana sredstva mogu se oročavati kod poslovne banke poštujući načela sigurnosti i likvidnosti i isplativosti ulaganja.

Odluku o oročavanju donosi općinski načelnik.

Prihodi od upravljanja raspoloživim novčanim sredstvima prihodi su Proračuna.

**Članak 18.**

Odluku o kupnji dionica ili udjela u trgovačkom društvu donosi općinsko vijeće ako su za kupnju osigurana sredstva u Proračunu i ako se time štiti javni interes, odnosno interes Općine.

U slučaju da prestane javni interes za vlasništvo dionica ili udjela u kapitalu trgovačkog društva, općinsko vijeće može odlučiti da se dionice odnosno udjeli u kapitalu prodaju, ukoliko to nije u suprotnosti s posebnim zakonom.

Ostvarena sredstva od prodaje dionica ili udjela u kapitalu trgovačkog društva mogu se koristiti samo za otplatu duga ili za nabavu nefinancijske i financijske imovine Općine, sukladno zakonu kojim se uređuje proračun.

**VII. ODGODA PLAĆANJA, OBROČNA OTPLATA DUGA, OTPIS ILI DJELOMIČAN OTPIS POTRAŽIVANJA TE PRODAJA POTRAŽIVANJA**

**Članak 19.**

Odgoda plaćanja i obročna otplata (reprogram) duga Općine, otpis ili djelomičan otpis potraživanja Općine, te prodaja potraživanja Općine, određuje se i provodi na način i pod uvjetima utvrđenim posebnim propisima.

**IX. UPRAVLJANJE NEFINANCIJSKOM DUGOTRAJNOM IMOVINOM OPĆINE**

**Članak 20.**

Nefinancijskom dugotrajnom imovinom Općine upravljaju općinska tijela.

Upravljanje imovinom iz stavka 1. ovoga članka podrazumijeva njezino korištenje, održavanje i davanje u zakup, uz prethodno odobrenje načelnika.

Općinska tijela moraju imovinom iz stavka 1. ovoga članka upravljati brigom dobrog gospodara i voditi popis o toj imovini u skladu sa zakonom.

Sredstva za održavanje i osiguranje dugotrajne nefinancijske imovine osiguravaju se u proračunu.

Poslove sklapanja ugovora s osiguravateljima obavlja načelnik, a naplatu šteta obavlja Upravni odjel za proračun i financije.

**Članak 21.**

Knjigovodstvena evidencija nefinancijske dugotrajne imovine Općine vodi se u Upravnom odjelu za proračun i financije, prema podacima iz Registra imovine koji vodi Upravni odjel za pravne poslove i strateško upravljanje.

Pročelnici upravnih odjela Općine dužni su Upravnom odjel za proračun i financije dostaviti podatke o svakoj poslovnoj promjeni na imovini kojom upravljaju.

**X. ZADUŽIVANJE I DAVANJE JAMSTAVA**

**Članak 22.**

Općina se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u suglasju sa zakonom kojim se uređuje proračun.

Odluku o kratkoročnom zaduživanju iz stavka 1. ovoga članka donosi načelnik.

**XI. PRIMJENA PRORAČUNSKOG RAČUNOVODSTVA, FINANCIJSKO-RAČUNOVODSTVENA KONTROLA I IZVJEŠTAVANJE**

**Članak 23.**

Proračun i proračunski korisnici primjenjuju sustav proračunskog računovodstva.

Tijela općinske uprave koja su proračunski odgovorna za korisnike iz stavka 1. ovoga članka obvezna su prikupiti, uskladiti i konsolidirati njihova polugodišnja i godišnja izvješća te ih dostaviti Upravnom odjelu za proračun i financije.

**Članak 24.**

Sva Upravna tijela i korisnici proračunskih sredstava obvezni su Upravnom odjelu za proračun i financije dati sve potrebne podatke, isprave i izvješća koja se od njih traže, a koje su potrebni u pripremi i izvršavanju proračuna.

**Članak 25.**

Upravni odjel za proračun i financije izrađuje i dostavlja načelniku polugodišnji i godišnji izvještaj o izvršenju Proračuna u rokovima propisanim Zakonom o proračunu.

Načelnik podnosi polugodišnji i godišnji izvještaj o izvršenju Proračuna Općinskom vijeću u rokovima propisanim Zakonom o proračunu.

Proračunski korisnici dužni se dostaviti izvještaje o poslovanju sukladno posebnom propisu kojim se uređuje način komunikacije, izvještavanja i provedbe drugih aktivnosti između općine Podstrana i proračunskih korisnika iz njene nadležnosti.

**Članak 26.**

Upravni odjel za proračun i financije konsolidira financijske izvještaje.

Upravni odjel za proračun i financije izrađuje konsolidirani polugodišnji i godišnji financijski izvještaj za Proračun i proračunske korisnike i dostavlja ga Ministarstvu financija u roku utvrđenom Pravilnikom o financijskom izvještavanju u proračunskom računovodstvu.

**XII. URAVNOTEŽENJE PRORAČUNA I PRERASPODJELA SREDSTAVA PRORAČUNA**

**Članak 27.**

Ako tijekom godine dođe do povećanja rashoda i/ili izdataka odnosno smanjenja prihoda i/ili primitaka, načelnik može poduzeti mjere za uravnoteženje Proračuna propisane zakonom kojim se uređuje proračun.

Ako se primjenom privremenih mjera ne uravnoteži Proračun, njegovo uravnoteženje, odnosno preraspodjelu sredstava između proračunskih korisnika, utvrdit će Općinsko vijeće izmjenama i dopunama Proračuna.

**Članak 28.**

Općinski načelnik može odobriti preraspodjelu sredstava u Proračunu unutar pojedinog razdjela i između pojedinih razdjela, time da umanjenje pojedine stavke rashoda ne može biti veće od 5% sredstava utvrđenih na toj stavci**.**

Iznimno od odredbe stavka 1. ovoga članka, preraspodjela sredstava može se izvršiti najviše do 15% sredstava utvrđenih na stavci rashoda, ako se time osigurava povećanje sredstava učešća Općine planiranih u Proračunu za financiranje projekata koji se sufinanciraju iz sredstava Europske unije, ako to odobri načelnik.

Proračunska sredstva ne mogu se preraspodijeliti između Računa prihoda i rashoda i Računa financiranja.

O izvršenim preraspodjelama u smislu stavka 1. i 2. ovoga članka načelnik izvještava Općinsko vijeće prilikom podnošenja polugodišnjeg i godišnjeg izvještaja o izvršenju Proračuna.

**Članak 29.**

Proračun se izvršava od 1. siječnja 2023. do 31. prosinca 2023. godine.

Samo naplaćeni prihodi u kalendarskoj godini priznaju se kao prihodi Proračuna za 2023. godinu.

Rashodi za koje je nastala obveza u 2023. godini rashodi su Proračuna za 2023. godinu, neovisno o plaćanju.

O namjeni viška prihoda odnosno o pokriću manjka prihoda iz prethodne godine odlučuje Općinsko vijeće.

**XIII. ZAVRŠNA ODREDBA**

**Članak 30.**

Ova Odluka objavit će se u “Službenom glasniku Općine Podstrana”, a stupa na snagu 1. siječnja 2023. godine.

Klasa: 024-02/22-01/09 Predsjednik

Urbroj: 2181-39-01-22-3 Općinskog vijeća:

Podstrana, 15. prosinca 2022. godine Tomislav Buljan